Baltzaria epäillään tällä hetkellä törkeästä ihmiskaupasta. Hänellä on myös aiempaa rikostaustaa.

Tällainen on Veijo Baltzarin talo Raaseporissa, minne poliisi teki suuren operaation.

Törkeästä ihmiskaupasta epäillyllä kulttuurineuvos Veijo Baltzarilla on aiempaa rikostaustaa.

Hänet on tuomittu 90-luvulla virkavelvollisuuden rikkomisesta. Tuomio liittyy tapaukseen, jossa tuolloin Teatterikorkeakoulussa työsuhteessa ollut Baltzar houkutteli toisen miehen kanssa nuoria naisia kanssaan matkalle lupaillen heille kurssipaikkaa kansainvälisen näyttelijäntyön kurssilla. Tapahtumat sijoittuvat vuodelle 1997.

Lue myös: Kirjailija ja kulttuurineuvos Veijo Baltzar vangittu – epäillään törkeästä ihmiskaupasta

Lue myös: Poliisi rysäytti portin läpi ihmiskaupasta epäillyn Veijo Baltzarin pihaan – IL:n tiedot: Tontilla liikuskellut nuoria naisia huomiota herättävissä asuissa

Jupakka alkoi Tampereen-matkasta, jonka jälkeen kolme nuorta naista päätyi tekemään miehistä rikosilmoituksen.

Helsingin hovioikeus tuomitsi molemmat miehet 30 päiväsakon suuruiseen sakkorangaistukseen vuonna 1999.

Tuomion mukaan Veijo Baltzar ja Teatterikorkeakoulun suunnittelija olivat käyttäneet virkamiesasemaansa väärin houkuttelemalla ympäripyöreillä lupauksilla kolme nuorta naista osallistumaan Tampereen teatterikesään suuntautuvalle matkalle.

Baltzaria epäillään törkeästä ihmiskaupasta.

Naisten oli annettu ymmärtää, että osallistuminen matkalle oli edellytyksenä heidän hyväksymiselleen kansainvälisen näyttelijäntyön kurssille. Yksi naisista oli pyrkimässä työntekijäksi.

Tampereelle lähdettiin Baltzarin autolla. Asianomistajien mukaan Baltzar ja suunnittelija olivat jo matkalla käyttäytyneet omituisesti, kun keskustelut olivat pyörineet koko ajan navanalaisissa aiheissa.

Puheet olivat sisältäneet eroottisia heittoja. Yhden asianomistajan mukaan Baltzar oli kertonut pitävänsä nuorista tytöistä ja haluavansa, että nämä käyttävät lyhyitä, sääret paljastavia hameita. Baltzar oli halunnut myös laulettavan rakkauslauluja matkan aikana.

Suunnittelija oli puolestaan muun muassa kehunut pistävänsä kaikki hänelle tulevat kurssihakemukset paperisilppuriin. Yhden asianomistajan kertomuksen mukaan suunnittelija oli myös arvellut olevansa matkan jälkeen ripin tarpeessa.

Todistajana kuullun Teatterikorkeakoulun jatkokoulutuskeskuksen johtajan mukaan suunnittelijalla ei ollut mitään tekemistä kurssilaisten valinnan kanssa.

Baltzaria epäillään tällä hetkellä törkeästä ihmiskaupasta. Silminnäkijän mukaan Baltzarin kotiin tehtiin massiivinen poliisioperaatio tiistaina. Lukijan kuva

Ei omia huoneita

Tampereella ilmeni, että naisille ei ollut varattu omia hotellihuoneita, vaan matkalla mukana ollut Baltzarin sukulaismies oli vienyt naisten matkatavarat Baltzarin ja suunnittelijan huoneisiin.

Naiset eivät saaneet vastausta siihen, miksi miehet eivät voineet yöpyä keskenään toisessa hotellihuoneessa ja naiset keskenään toisessa.

Naiset eivät hyväksyneet yöpymissuunnitelmia, vaan lähtivät Tampereelta junalla Helsinkiin ja tekivät Baltzarista ja suunnittelijasta rikosilmoituksen.

Helsingin käräjäoikeus vapautti Baltzarin ja suunnittelijan syytteistä, koska piti tekoa vähäisenä.

Hovioikeus oli kuitenkin eri mieltä.

Helsingin hovioikeuden mukaan Baltzar ja suunnittelija olivat tietoisesti käyttäneet hyväkseen asemaansa saadakseen asianomistajat lähtemään kanssaan Tampereelle. He olivat tarkoituksellisesti antaneet väärää tietoa toimivallastaan ja matkan merkityksestä suoritettavien valintojen suhteen. Hovioikeuden mukaan teko ei ollut vähäinen.

Rikoslaissa ei ollut tuolloin vielä säännöstä seksuaalinen ahdistelu.

Baltzar kommentoi

Baltzar kommentoi tapausta Iltalehdelle vuonna 1998 eli ennen oikeustuomiota.

- Niillä tytöillä ei edes olisi ollut minulle mitään annettavaa, Baltzar totesi.

Baltzar kertoo, että hänen ympärillään on aina pyörinyt naisia.

Hän sanoi kuitenkin pitävänsä mielessään aina kaksi ' ' pyhää juttua ' ' : työkavereihin ja kavereiden naisiin hän ei kajoa.

- Ehkäpä kyseessä oli salaliitto erottamisekseni, hän totesi.

Tuoreet epäilyt

Baltzarin tuoreista rikosepäilyistä tiedetään vielä varsin vähän. Baltzar on vangittu Helsingin käräjäoikeudessa todennäköisin syin epäiltynä törkeästä ihmiskaupasta torstaina.

Rikoslaissa määritellyn tunnusmerkistön mukaan ihmiskaupassa voi olla kyse esimerkiksi toisen henkilön paritusrikoksen kaltaisesta seksuaalisesta hyväksikäytöstä, pakkotyöstä tai muusta ihmisarvoa loukkaaviin olosuhteisiin saattamisesta.

Törkeään ihmiskauppaan, josta Baltzaria siis epäillään, liittyy lain mukaan esimerkiksi väkivaltaa tai alaikäisiä uhreja.

Iltalehden tietojen mukaan Baltzarin tontilla on liikkunut toistuvasti viidestä seitsemään nuorta naishenkilöä. Eräs asiaa tunteva käyttää heistä nimitystä ”tytöt”, muttei osaa arvioida heidän tarkkaa ikäänsä.

Nuoret naiset ovat herättäneet huomiota, koska he ovat aina pukeutuneet ”omituisiin, pitkiin ja vanhanaikaisiin” asuihin.